
20. 3. 1924 Staškov – 12. 3. 1998 Bratislava
Pochádzal z dvanástich detí. Nedosiahol vysoké vzdelanie, v ťažkých a chudobných začiatkoch nebola možnosť urobiť si strednú školu. Začínal ako robotník v Trenčíne, neskôr ako vedúci dielne v Považskej Bystrici. Spočiatku hrával len popri práci v ochotníckych súboroch. Vďaka jeho výraznému hereckému talentu sa mu podarilo dostať do Armádneho divadla v Martine, kde pôsobil  8 rokov. V roku 1956 sa stal členom činohry Slovenského národného divadla, kde pôsobil až do roku 1984. Spočiatku hrával úlohy postáv typických slovenských čŕt. Jeho talent sa však naplno rozvinul pri stvárňovaní rôznych charakterov, starších hrdinov a predovšetkým tragikomických postáv.
Do televízneho a filmového sveta vstúpil na prelome 40. a 50. rokov. Už na začiatku filmovej kariéry hrával s legendami slovenského herectva ako Andrej Bagar, Karol Machata, František Dibarbora a mnohými ďalšími. Objavil sa v snímkach ako Drevená dedina (1954), Štvorylka (1955), Čert nespí (1956), Posledná bosorka (1956) či Statočný zlodej (1958).
Najslávnejšie postavy však Jozef Kroner stvárnil v 60. a 70. rokoch. Diváci ho dodnes majú radi najmä ako Kuba z rovnomenného televízneho filmu z roku 1965. Sám herec tvrdil, že sa mu Kubo veľmi podobal a sprevádzal ho po celý život. 
Svetové uznanie mu v roku 1965 priniesla hlavná úloha vo filme Jána Kadára a Elmara Klosa - Obchod na korze. Tento tragický príbeh z obdobia tzv. Slovenského štátu a arizácie židovského majetku bol v roku 1966 ocenený Oscarom.
V priebehu niekoľkých rokov sa Króner začal objavovať prevažne v komédiách, kde postavám vdýchol tragikomickú dušu a zdôrazňoval veľkosť malých ľudí. Zahral si aj v známych seriáloch, ako Slovácko sa nesúdí (1974), Sváko Ragan (1976) či Lekár umierajúceho času (1983).
V roku 1967 dostal titul Zaslúžilý umelec a v roku 1978 Národný umelec. Na medzinárodnom filmovom festivale v Cannes mu prejavili zvláštne uznanie, v Sorrente získal Striebornú sirénu, v Sofii Zlatú ružu. Americkí kritici zložili Kronerovi poctu prirovnaním k legendárnemu Charliemu Chaplinovi. Názor zámorskej kritiky Kronera veľmi potešil. Sám sa totiž vždy chcel na slávneho Chaplina podobať, ale bez toho, aby ho napodobňoval. Na základe hlasovania slovenských filmových novinárov v Ankete 2000 sa Jozef Kroner stal slovenským hercom 20. storočia.
Jozef Kroner bol vášnivý rybár a hubár a popri herectve sa venoval aj literatúre. Napísal knihy s príhodami zo svojho života, ako: Herec na udici (1970), Herec nielen na udici (1974), S kamerou a udicou (1979), Neobyčajný testament (1982), ale aj detskú literatúru: O rybke Beličke (1983). 
O živote a hereckej kariére Jána Krónera nakrútil v roku 1987 režisér Fero Fenič dokumentárny film Trate života Jozefa Krónera.
Za svoju kariéru stvárnil 101 divadelných postáv a 125 filmových. Ako 60-ročný odišiel do dôchodku a nakrútil ešte asi 30 ďalších.. 

